recursal/SuperWikiNEXT-32B huggingface dataset:
**Cyber Monday** je neologizmus prvýkrát použitý v roku 2005 organizáciou *National Retail Federation's* (divíziou *Shop.org*). Vzťahuje sa na pondelok nasledujúci po „čiernom piatku".

Maloobchodníci si v rokoch 2002 a 2003 všimli, že veľa spotrebiteľov, ktorí nestihli nakúpiť v piatok a sobotu po vďakyvzdaní (boli príliš zaneprázdnení alebo nenašli čo hľadali), nakupovali výhodnejšie on-line v pondelok z domu alebo z práce.

„Cyber Monday" je marketingový termín pre pondelok po Vďakyvzdaní v Spojených štátoch. Pojem "Cyber Monday" bol vytvorený marketingovou spoločnosťou na podporu nakupovania on-line. Termín debutoval 28. novembra 2005 v tlačovej správe Shop.org s názvom "Cyber Monday Quickly Becoming One of the Biggest Online Shopping Days of the Year" (Kybernetický pondelok sa rýchlo stáva jedným z najväčších online nákupných dní v roku).

Podľa prieskumu Shop.org/Bizrate Research, eHoliday Mood štúdie "77 percent on-line predajcov povedalo, že sa ich tržby výrazne zvýšili v pondelok po Dni vďakyvzdania, trend, ktorého hnacou silou sú výrazné on-line zľavy a propagácia počas Cyber Monday v tomto roku (2005)". V roku 2013 v USA on-line predaj počas tohto dňa vzrástol o 20,6% oproti predchádzajúcemu roku.

Cyber Monday sa stal medzinárodným marketingovým termínom používaným pre on-line predajcov aj mimo Ameriku; napríklad v Argentíne, Kanade, Čile, Číne, Kolumbii, Nemecku, Írsku, Ugande, Japonsku, Portugalsku, Švédsku a Spojenom kráľovstve.

Pozri aj
--------

* Gray Thursday – deň pred štvrtým štvrtkom v novembri
* Cyber Week
* Black Friday – deň po štvrtom štvrtku v novembri
* Singles Day – 11. november

Zdroj
-----

*Tento článok je čiastočný alebo úplný preklad článku Cyber Monday na anglickej Wikipédii.*

Externé odkazy
--------------

* Cyber Monday Slovensko oficiálna stránka slov. komory spotrebiteľov pre tento deň
**Gudea červenochvostá**, **xenotoka červenochvostá** (*Xenotoca eiseni*) známa aj ako *gudea Eisenova, živorodka červenochvostá, živorodka mexická, gudea mexická* a *živorodka Eisenova*, je drobná sladkovodná rybka pôvodom zo stredného Mexika z čeľade *gudeovité*. Je chovaná tiež ako akváriová ryba.

Pôvod
-----

Je pôvodom zo Strednej Ameriky (Mexika).

Opis
----

Je jedna z mála *viviparných*, teda pravých živorodých akváriových rýb. Oproti mnohým iným živorodým rybkám tento druh rodí svoje mláďatá chvostom napred. Naproti tomu *ovoviviparné*, teda nepravé živorodky, rodia svoje mláďatá v ikrovom obale, ktorý pri opustení tela matky praskne. Telo rybky veľmi pripomína kapra. Samica je olivovej farby, samec máva chvost sfarbený do červena.

V akváriách boli prešľachtené s viacerými zafarbeniami, vždy ale ide prevažne o červenú a žltú farbu. Obe pohlavia mávajú na žiabrach modro zafarbenú škvrnu.

Dorastá dĺžky 7 až 8 cm, zriedkavo okolo 10 cm. Je všežravá, s obľubou požiera komárie larvy.

Výskyt
------

V prírode sa vyskytuje iba v Mexiku, je teda endemitom. Konkrétne žije v Rio Grande a jej prítokoch u mesta Tepic v štáte Nayarit. 

Medzi akvaristami je pomerne rozšírená.

Chov
----

Voda by mala mať neutrálne pH, ale pri výkyvoch o 1 stupeň hore aj dole neboli za 20 rokov chovu zaznamenané žiadne negatívne účinky. To isté platí aj o tvrdosti vody. S úspechom možno použiť vodu 5 – 25 °C. Xenotoka červenochvostá je vyslovene všežravec. Nepohrdne larvami komárov, suchými vločkami ani iným úplne bežným kŕmením. Odporúča sa do kŕmenia pridávať zelenú zložku – šalát a špenát. Chov je jednoduchý pri dodržaní niekoľkých zásad – kvalitné kŕmenie, teplota okolo 20 – 26 °C a dostatok vody. Nádrže by mali mať okolo 200 litrov vody a viac. Je dobré chovať samca so samičkami v pomere 1:2.

Rozmnožovanie
-------------

V tele matky dôjde k oplodneniu vajíčka a samica počas 55 – 60 dní (podľa teploty vody) porodí životaschopné jedince. V akváriách je však potrebné vytvoriť úkryty, pretože samice sú kanibali. S úspechom možno použiť tzv. pôrodnícku nádrž – teda v akváriu plávajúcu nádobku so sieťou tak, aby okami siete prepadla mláďatá pri pôrode a samica na ne nemohla.

Referencie
----------

1. ↑  IUCN Red list 2018.3. Prístup 3. mája 2022

Literatúra
----------

* ROMIG, Thomas. *Příroda do kapsy: Akvarijní ryby*. Praha : NS Svoboda, 2002. ISBN 80-205-1033-8.

Iné projekty
------------

Commons
* Spolupracuj na Commons Commons ponúka multimediálne súbory na tému **Gudea červenochvostá**

Zdroj
-----

* *Tento článok je čiastočný alebo úplný preklad článkov Redtail splitfin na anglickej Wikipédii a Xenotoka červenoocasá na českej Wikipédii.*
**Nitrácia** je elektrofilná substitučná reakcia. Pri nitrácii sa na zlúčeninu zavádza skupina -NO2. Využíva sa veľmi často pri príprave výbušnín ako nitroglycerín, TNT, hexogén a iné.

Aromatická nitrácia
-------------------

Nitrácia sa najčastejšie uskutočňuje na aromatických systémoch pretože sú dobré donory elektrónov. Aromatické zlúčeniny sa nitrujú zmesou koncentrovanej kyseliny dusičnej a koncentrovanej kyseliny sírovej.

Mechanizmus
-----------

Pridaním kyseliny sírovej k dusičnej sa -OH skupina na kyseline dusičnej naprotonuje a odstupuje ako voda. Takto vzniká nitróniový ión NO2+.

  
  

Nitróniový katión potom príjme elektrón od nejakého elektrofilu a vzniká tak prechodný komplex, ktorý sa stabilizuje odtrhnutím vodíka vodou.

Prax
----

Nitrácia je exotermický dej preto sa občas reakčná zmes chladí. Nitrácia môže rádovo trvať až niekoľko hodín. Väčšinou sa po úvodnej exotermickej reakcii reakčná zmes zahrieva na určitú teplotu (záleží od nitrovaného substrátu). Nitrácia benzénu do prvého stupňa (len jedna -NO2 skupina) prebieha pri teplote pod 50°C. Po ukončení reakcie sa väčšinou reakčná zmes premýva destilovanou vodou (ak to umožňuje povaha látky) na odstránenie nezreagovaných kyselín. Pre dostatočný výťažok je potrebné použiť čo najkoncentrovanejšiu kyselinu dusičnú. Tá sa však účinkom svetla a tepla rozkladá. Preto sa často používa namiesto samotnej kyseliny dusičnej nejaká jej soľ, ktorá pri reakcii s H2SO4 uvoľňuje nitróniový katión. Najčastejšie sa používajú KNO3 a NaNO3 ale je možné použiť aj NH4NO3.

Využitie
--------

Priemyselne je nitrácia veľmi dôležitou operáciou. Pomocou nitrácie sa pripravujú hlavne výbušniny, v ktorých je prítomnosť -NO2 skupiny kľúčová. Nitráciou sa však pripravujú aj prekurzory na liečivá a iné látky. -NO2 skupina sa dá pomocou SnCl2 alebo železných pilín v kyslom prostredí zredukovať na -NH2 skupinu.

Referencie
----------


|  |  |
| --- | --- |
| Portal | Chemický portál |

1. 1 2  MCMURRY, John. *Organická chemie*. Preklad Jaroslav Jonas et al. Vyd. 1. V Brně; V Praze : Vysoké učení technické; Vysoká škola chemicko-technologická, 2007. 1176 s. (Překlady vysokoškolských učebnic; zv. 2.) ISBN 978-80-214-3291-8,  978-80-7080-637-1. S. 533.
2. ↑   *THE NITRATION OF BENZENE* [online].. Dostupné online.
**Žigmund Nikel Séči** (od 1881 *Szécsi*; \* 6. október 1841, Hronec - † 8. október 1895, Banská Štiavnica) bol lesný inžinier, pedagóg.

Jeho otec bol Libor Nikl a matka Regina rod. Jendrašíková.

Životopis
---------

Študoval na gymnáziu v Banskej Bystrici, 1859 – 1862 na lesníckom odbore Baníckej a lesníckej akadémie v Banskej Štiavnici. V roku 1867 – 1872 lesný úradník v Banskej Bystrici a súčasne asistent na Akadémii v Banskej Štiavnici. Prednášal stavebníctvo, spracovanie a ťažbu dreva, poľovníctvo a rybárstvo a i. Zaoberal sa aj výskumom stavebného dreva. Autor publikácie o lesnej ťažbe, vydal katalóg stavebných pomôcok, publikácie o poľovníctve, prispieval do odbornej tlače. Od l893 hlavný lesný radca. Člen predsedníctva Krajinského lesníckeho spolku v Budapešti.

Ocenenie
--------

* Roku 1885 Rytiersky kríž Františka Jozefa

Literatúra
----------

* Slovenský biografický slovník

Externé odkazy
--------------

* Regionálne osobnosti VKMK – zdroj, z ktorého pôvodne čerpal tento článok.
* Záznam o narodení a krste v matrike - pokrstený ako Sigismundus Franciscus Nikl; pod krstným menom je uvedený aj záznam o zmene mena
Worcestrová omáčka, česká fľaštička od českého výrobcu *Vitana*
**Worcestrová omáčka** (iné názvy: **worcesterová omáčka**, **worcesterská omáčka**, **worčestrová omáčka**, **worcester**) je tekuté korenie tmavej hnedej farby s dlhšou trvanlivosťou a jemnou pikantnosťou. Omáčka má charakteristickú arómu. Do Česko-Slovenska sa dovážalo okolo roku 1925 ako anglické omáčkové korenie *Worcester-Shire-sauce*.
Omáčku s názvom *Worcestershire sauce*, niekedy skracovanú na *Worcester sauce* vyrábala spoločnosť Lea & Perrins od 28. augusta 1837 vo Worcesteri. Od roku 2005 už nie je firma Lea & Perrins nezávislou spoločnosťou, ale ide o obchodnú známku americkej spoločnosti Kraft Heinz. Worcestershiresauce nie je právne chránenou značkou, takže ju po celom svete vyrába a pod názvom Worcestersauce ponúka množstvo výrobcov.

Použitie
--------

Používa sa k dochuťovaniu duseného mäsa, diviny, biftekov, rýb, šalátov alebo majonézy. Býva aj súčasťou miešaných alkoholických nápojov ako napríklad známy koktail Bloody Mary. Vďaka intenzívnej chuti je worcestrová omáčka výborná na marinovanie mäsa.

Zloženie
--------

Originálna zmes obsahuje fermentovanú sóju, ocot, melasu, cesnak, ďumbier, sardely a ďalšie prísady. Omáčka neobsahuje konzervačné látky, umelé farbivá alebo pridaný glutaman. Je bez lepku.

Iné projekty
------------

Commons
* Spolupracuj na Commons Commons ponúka multimediálne súbory na tému **Worcestrová omáčka**

Referencie
----------

1. ↑  KEJŘOVÁ, Anuše. *Úsporná kuchařka*. Praha: Paseka, 1990, 8. vydanie. Kapitola Saláty, s. 290. ISBN 80-85192-03-9.
2. ↑  WDR – *„Stichtag"* 28. augusta 2007

Zdroj
-----

* *Tento článok je čiastočný alebo úplný preklad článku Worcestrová omáčka na českej Wikipédii.*
**Woolungasaurus** je vyhynutý rod dlhokrkého plesiosaura z čeľaďe Elasmosauridae. Žil pred 110 mil. rokov v období spodnej kriedy. Zahŕňa 1 druh, ***Woolungasaurus glendowerensis.***

Charakteristika
---------------

Woolungasaurus mal podobne ako jeho príbuzný Elasmosaurus krk dlhý ako plolovicu tela. Celková dĺžka tela dosahovala až do 9,5 m a hmotnosť 2,5 tony. Jeho fosílie boli nájdené v Richmonde v centrálnom Queenslande. 

Kronosaurus požierajúci Woolungasaura
V dobe, keď žil, sa v danej oblasti vyskytovalo vnútrozemské more. Tento plesiosaurus sa vyskytoval v oblasti, kde žil aj 10 metrový Kronosaurus. Woolungasaurus mohol byť pravdepodobne súčasťou jeho potravy, o čom svedčí nájdená poškodená lebka tohto plesiosaura s odtlačkami zubov.

Klasifikácia
------------

Woolungasaurus je dnes považovaný za primitívneho člena čeľade Elasmosauridae. Primitívne znaky vykazuje hlavne v dĺžke krku, ktorý je kratší ako u ostatných členov čeľade, žijúcich v neskoršom období (Elasmosaurus, Thalassomedon, Styxosaurus a Hydrotherosaurus). Najbližší príbuzný Woolungasaura je rod Libonectes.
Rez oka – žltá škvrna dole
**Žltá škvrna** (**makula**, lat. *macula lutea*, vo všeobecnej anatómii stavovcov tiež *area centralis* – centrálna oblasť) je miesto na očnej sietnici, kde je najväčšia hustota čapíkov a teda aj najostrejšie videnie. Obraz, na ktorý sa človek pozerá kolmo, sa premieta práve do tohto bodu.

Zaujímavé je, že žltá škvrna v skutočnosti zaživa nie je vôbec žltá, ale o niečo červenejšia ako okolie. Tento prívlastok však makula dostala podľa toho, že žltou sa javí u mŕtvoly.

Anatómia
--------

Žltá škvrna má v priemere asi 5 mm. Obsahuje karotenoidy luteín a zeaxantín. V jej centrálnej časti sa nachádza fovea centralis, v centre tejto je tzv. foveola. Ide o termíny označujúce miesta, v ktorých postupne pribúda čapíkov a zvyšuje sa ostrosť videnia, a v úplnom strede nie sú vôbec žiadne tyčinky.

Ochorenie
---------

Niektoré ochorenia súvisiace s poškodením žltej škvrny sú veľmi vážne a môžu spôsobiť až oslepnutie. Častá je makulárna degenerácia.

Referencie
----------

1. 1 2  ROSYPAL, Stanislav. *Nový přehled biologie*. [s.l.] : Scientia, 2003. S. 797.
2. 1 2 3  Ted M. Montgomery. *The Macula; Anatomy, Physiology & Pathology of the Human Eye* [online].. Dostupné online.
3. ↑   *Basic principles: What happens in macular degeneration?* [online]. Bausch & Lomb. Dostupné online.

Zdroj
-----

* *Tento článok je čiastočný alebo úplný preklad článku Žlutá skvrna na českej Wikipédii.*
Biele tukové väzivo (HE)
**Tukové väzivo** je typ väziva, ktorý vzniká nahromadením tukových buniek. Predstavuje zásobáreň energie, izolačný materiál organizmu a zdroj viacerých hormónov. Okrem toho obaľuje niektoré orgány a plní funkciu ochranného puzdra (napr. okolo obličiek). U bezstavovcov sa zhromažďujú tukové kvapôčky v bunke okolo jadra. U stavovcov sa vytvára spojitá tuková hmota, vyplňujúca bunku a zatlačujúca jadro. Tukové tkanivo má u stavovcov, ale i u mnohých bezstavovcov (corpus adiposum u lariev hmyzu) aj vedľajšiu funkciu exkrečno-kumulatívnu, pretože sa v ňom ukladajú niektoré metabolity a toxické látky.

Proces ukladania a uvoľňovania tuku je regulovaný najmä hormonálne. Je to veľmi dynamický dej a tuk sa v tukových bunkách pravidelne obnovuje. Tukové tkanivo s významnou mechanickou funkciou (napríklad v očnici) nemizne ani pri dlhodobej hladovke.

Rozdelenie
----------

Rozlišujú sa dva typy tukového väziva:

* *biele tukové väzivo (tkanivo)* – obsahuje bunky s jednou veľkou vakuolou tuku (univakuolárne), ktoré sú obklopené sieťou retikulárnych fibríl a krvných vlásočníc. Môže vytvárať súvislú podkožnú vrstvu – tzv. *panniculus adiposus*, hojne sa tiež nachádza v mezentériu a retroperitoneu.
* *hnedé tukové väzivo (tkanivo)* – hnedočervenej farby, tvoria ho bunky s viacerými vakuolami (multivakuolárne). Je bohato nervovo zásobené, na nervové podnety sa z neho tuk ľahšie uvoľňuje. U človeka sa vyskytuje v menšom rozsahu (medzi lopatkami, pozdĺž podkľúčnej tepny, v hlbokých častiach krku, v mediastíne a pod). Prisudzuje sa mu hlavne termoregulačná úloha a v najväčšej miere sa nachádza u novorodencov.

Zdroj
-----

* ČIHÁK, Radomír. *Anatomie 1*. 3. vyd. Praha : Grada, 2011. ISBN 978-80-247-3817-8. Kapitola Vazivo, s. 14-19. (po česky)
**ČT24** je spravodajský kanál Českej televízie.

V súčasnosti vysiela 24 hodín denne, prináša aktuálne správy v pravidelných reláciách každých 30 minút a zároveň nonstop v podobe titulkov pod obrazom. V prípade náhlych dôležitých událostí dokáže reagovat vysielaním mimoriadné relácie do 30 minút. Niektoré relácie sú vysielané aj na programe ČT1 (napr. hlavná spravodajská relácia *Události*, či *Otázky Václava Moravce* (len 1. časť)).

Program začal prinášať spravodajstvo 2. mája 2005 cez internet na stránkach www.ct24.cz a tiež digitálnym vysielaním súčasne cez družice Astra 3A v pakete Czech Link (CS Link) a Astra 1G v pakete UPC. Kanál tiež ponúka niektoré kábelové siete a je vysielaný v multiplexe 1 riadneho digitálneho vysielania.

Referencie
----------

1. ↑  Digizone. *Mimořádné vysílání na ČT 24? Jde spustit do 30 minut, říká šéfka speciálů* [online]. 14.12.2010, [cit. 2012-09-10]. Dostupné online. (čeština)

Externé odkazy
--------------

* Stránky televízie ČT24
Cvičiteľ cvičí zverenkyňu
**Cvičiteľ** je telovýchovný pedagóg, ktorý je orientovaný na vedenie telovýchovného procesu v rekreačných telovýchovných a športových aktivitách zameraných na zvýšenie fyzickej a psychickej kondície, na zlepšenie zdravotného stavu a na regeneráciu pohybom, na poskytnutie aktívneho odpočinku a zábavy a naplnenie očakávaní pozitívnych zážitkov a sociálnych kontaktov pri rekreačnom športovaní kolektívu, alebo jednotlivcov.

Cvičiteľ riadi telovýchovný proces, pripravuje obsah, vyberá vhodné prostriedky, metódy a formy z hľadiska veku, pohlavia, zdravotného stavu, urovne telesnej zdatnosti a pohybových zručností, ale aj podľa záujmu cvičenca. Vychováva cvičencov k zdravému spôsobu života a rozširuje ich vedomosti o účinkoch rekreačného športovania a potrebe pravidelného pohybu, dopĺňa si odborné znalosti, overuje účinok telovýychovného procesu.

Na základe systému vzdelávania telovýchovných kádrov Zväzu rekreačnej telesnej výchovy a športu podla dosiahnutej kvalifikácie sú cvičitelia nsa Slovensku zaraďovaní do 3 kvalifikačných stupňov III. II. I. Podmienkou získania kvalifikácie je minimálny vek 18 rokov, absolvovanie predpísaného vzdelania a prax v telovýchovnom procese.

Pozri aj
--------

* telovýchovný proces

Externé odkazy
--------------

* FILIT – zdroj, z ktorého pôvodne čerpal tento článok.

Autoritné údaje: * GND: 4678801-3
* LCCN: sh91000922
**Žlčové kyseliny** sú steroidné zlúčeniny, ktoré vznikajú oxidáciou cholesterolu. Ako názov napovedá, sú obsiahnuté v žlči a tvoria jej najväčšiu organickú zložku. Tieto kyseliny hrajú významnú úlohu pri trávení lipidov, v metabolizme cholesterolu a jeho odstraňovanie z organizmu.

Primárnymi žlčovými kyselinami sú kyselina cholová a chenodeoxycholová. Tieto kyseliny vznikajú v bunkách pečene (hepatocytoch) syntézou z cholesterolu. Regulácia ich vzniku je založená na princípe spätnej väzby - pokiaľ je ich koncentrácia vysoká, ich syntéza je brzdená a naopak je urýchlená ich sekrécia do žlče.

V krvi sa žlčové kyseliny transportujú viazané na bielkoviny. V portálnej krvi je vysoká koncentrácia žlčových kyselín, ktorá sa však znižuje činnosťou pečene. Pokiaľ pečeň pracuje správne, dokáže odstrániť z krvi až 80% kyseliny cholovej a 60% kyseliny chenodeoxycholovej počas jedného prietoku. Táto schopnosť je využívaná ako indikátor pečeňovej funkcie.

Referencie
----------

* Štern P. a kol.: *Obecná a klinická biochemie*, 1. vyd. Praha, Nakladatelství Karolinum, 2005, ISBN 80-246-1025-6.

Iné projekty
------------

Commons
* Spolupracuj na Commons Commons ponúka multimediálne súbory na tému **Žlčové kyseliny**

Externé odkazy
--------------


|  |  |
| --- | --- |
| Portal | Chemický portál |

* Biochemické pojmy - výkladový slovník

Zdroj
-----

* *Tento článok je čiastočný alebo úplný preklad článku Žlučové kyseliny na českej Wikipédii.*
Conexant ARM (procesor používaný hlavne v routeroch)
**ARM** je v informatike označenie architektúry procesorov používaných vďaka svojej nízkej spotrebe elektrickej energie najmä v mobilných zariadeniach (mobilné telefóny, tablety). Globálne je v roku 2013 ARM najpočetnejšie zastúpenou architektúrou mikroprocesorov, pričom 60 % mobilných zariadení na svete obsahuje ARM čip. V roku 2013 bolo vyrobených 10 miliárd ARM procesorov, v roku 2014 už 50 miliárd. Vývoj ARM architektúry započal v Británii vo firme ARM Holdings v 80. rokoch 20. storočia.

Delenie architektúr
-------------------

Architektúry procesorov ARM sa delia na základe ich využitia nasledovne:

Rodiny procesorov| Séria | Určenie |
| --- | --- |
| Cortex-A | Podpora operačných systémov (smartfóny, smart TV, atď) |
| Cortex-R | Real-time aplikácie |
| Cortex-M | Mikrokontroléry (napr. Arduino) |
| SecurCore | Aplikácie s potrebou vysokého zabezpečenia |
| Classic | Predošlé generácie procesorov (ARM7, ARM11, atď) |

Externé odkazy
--------------

* 
*

Zdroj
-----

*Tento článok je čiastočný alebo úplný preklad článku ARM na českej Wikipédii.*
**Požiar nákupného centra** Zimňaja višňa v ruskom meste Kemerovo sa rozhorel 25. marca 2018 okolo 17. hodiny miestneho času. Požiar zachvátil plochu nákupného centra o rozlohe asi 1 600 m². Pri požiari zahynulo najmenej 64 ľudí, z toho veľká časť detí, ktoré sa nachádzali v kinosálach na premietaní animovaného filmu *Sherlock Gnomes*.
Zranených bolo 79 ľudí. Asi dve desiatky osôb boli prvé dni po incidente stále nezvestné.

Priebeh požiaru
---------------

Okolo 16:04 miestneho času zavolali na tiesňovú linku prví svedkovia, ktorí hlásili dym v nákupnom centre. Podľa svedectiev sa však v budove nespustil požiarny alarm.

O 19:12 bol požiar lokalizovaný a o 23:07 bol zlikvidovaný všetok otvorený plameň.

Vyšetrovanie
------------

Začalo sa vyšetrovanie pre zabitie z nedbanlivosti a porušenie protipožiarnych predpisov. Zistilo sa, že nebol funkčný požiarny alarm. V rámci vyšetrovania zadržali 5 ľudí.

Reakcie
-------

Pibližne 1 500 obyvateľov požadovalo odstúpenie starostu a gubernátora.
Začala sa celoštátna inšpekcia protipožiarnej bezpečnosti v obchodných domoch.
Gubernátor Kemerovskej oblasti Aman Tulejev 1. apríla rezignoval na svoju funkciu.

### Kondolencie

Prezident vyhlásil deň štátneho smútku na 28. marca. Červený kríž vyzbieral 14 miliónov rubľov pre pozostalých obetí. Na roznych miestach po celom Rusku ľudia kládli kvety k ucteniu obetí.

Referencie
----------

1. 1 2   *Number of injured in Kemerovo shopping mall fire grows to 79* [online]. tass.com, [cit. 2018-04-02]. Dostupné online.
2. ↑  TASR. Putin navštívil mesto Kemerovo, kde pri požiari zahynulo 64 ľudí. *teraz.sk* (Bratislava: TASR), 2018-03-27. Dostupné online [cit. 2018-03-28].
3. ↑   *МЧС России* [online]. mchs.gov.ru, [cit. 2018-03-29]. Dostupné online.
4. 1 2   *Number of injured in Kemerovo shopping mall fire grows to 76* [online]. tass.com, [cit. 2018-03-29]. Dostupné online. (po anglicky)
5. 1 2 3   *Two Days After the Kemerovo Mall Fire: Here's What We Know So Far* [online]. themoscowtimes.com, [cit. 2018-03-29]. Dostupné online. (po anglicky)
6. ↑   *Russia Launches Nationwide Safety Investigation Into Malls After Deadly Fire Kills 64 People* [online]. themoscowtimes.com, [cit. 2018-03-29]. Dostupné online. (po anglicky)
7. ↑   *Putin accepts Kemerovo Region governor’s resignation after shopping mall fire* [online]. tass.com, [cit. 2018-04-02]. Dostupné online.
Karta záznamu v GND (osoby)
**Gemeinsame Normdatei** (**GND**) je súbor medzinárodných autorít členený na sedem entít najvyššej úrovne. Súbor je vedený Deutsche Nationalbibliothek spoločne so všetkými nemeckými bibliotekarskými zväzmi a ďalšími inštitúciami. Gemeinsame Normadatei bol do praxe zavedený roku 2012, keď nahradil v Nemecku používané samostatné súbory osobných autorít (Personennamendatei, PND), korporátnych autorít (Gemeinsame Körperschaftsdatei, GKD), heslových autorít (Schlagwortnormdatei, SWD) a špeciálneho súboru Deutsches Musikarchiv (Einheitssachtitel-Datei des Deutschen Musikarchivs, DMA-EST-Datei). Súbor je publikovaný pod licenciou Creative Commons Zero (CC0).

Špecifikácia GND ponúka ako hierarchiu entít najvyššej úrovne a ich podtriedy, ale užitočnú pre knižničnú klasifikáciu a jednoznačnú identifikáciu jednotlivých elementov. Ale pozná aj ontológiu pre reprezentáciu znalostí v sémantickom webe, ako je definovaná v RDF.

GND entity najvyššej úrovne
---------------------------

Záznamy GND sa delia na sedem základných entít:

* 4.628.000 Personennamen (nicht individualisiert, žiadny typ) – osobné mená (mená, ktoré nie sú priradené k určitej osobe)
* 2.882.000 Personen (individualisiert, typ p) – osobné autority
* 1.172.000 Körperschaften (typ k) – korporátne autority
* 587.000 Kongress/Veranstaltungen (typ v) – kongresy/udalosti
* 293.000 Geografika (typ g) – geografické autority
* 202.000 Sachbegriffe (typ s) – vecné autority
* 193.000 Werke (typ w) – autority popisujúce diela

Externé odkazy
--------------

* Gemeinsame Normdatei (GND) – opis GND na stránkach Nemeckej národnej knižnice

Zdroj
-----

*Tento článok je čiastočný alebo úplný preklad článku Gemeinsame Normdatei na českej Wikipédii.*
Súradnice: 48°19′05″S 20°17′24″V﻿ / ﻿48,318°S 20,29°V﻿ / 48.318; 20.29

**Gemerské terasy** sú geomorfologickou časťou Rimavskej kotliny, podcelku Juhoslovenskej kotliny. Zaberajú nivy riek Rimava, Blh a Slaná v okrese Revúca, Rimavská Sobota a Rožňava.

Polohopis
---------

Územie zaberá juhovýchodnú časť Juhoslovenskej kotliny, presnejšie južnú časť Rimavskej kotliny. Južne susedí Petrovská vrchovina a Hostická kotlina, západne Hajnáčska vrchovina, Blhovská vrchovina a Oždianska pahorkatina, severne Cinobanské predhorie, Rimavské podolie, Pokoradzská tabuľa, Valická pahorkatina a Licinská pahorkatina a východne Koniarska planina, Plešivská planina, Silická planina a Gemerská pahorkatina. Západnú časť územia odvodňujú prítoky Rimavy, strednú časť prítoky Blhu a východnú rieka Slaná.

Gemerské terasy ležia v Banskobystrickom kraji, na území okresov Rimavská Sobota a Revúca, no východným okrajom zasahujú malou časťou aj do okresu Rožňava v Košickom kraji. Z významných sídiel sa v západnej časti nachádza Rimavská Sobota a Jesenské, v južnej Rimavská Seč a Lenartovce a vo východnej Tornaľa a Plešivec. Územím vedie rýchlostná cesta R2 a cesta I/16 z Lučenca do Rožňavy, I/67 z Tornale do Maďarska, I/72 z Rimavskej Soboty do Hnúšte a cesta II/571 z Fiľakova cez Jesenské do Lenartovec. Od západu na východ vedie i železničná trať Zvolen – Košice a severne aj železničná trať Brezno – Jesenské.

Chránené územie
---------------

V južnej časti sa nachádza chránený areál Martinovská nádrž. Na juhu sa územia dotýka Chránená krajinná oblasť Cerová vrchovina, na východnom okraji Národný park Slovenský kras.

Turizmus
--------

Nížinatá krajina je pre turistov zaujímavá predovšetkým kvôli historickým pamiatkam. Medzi významné patrí Gemerský hrad, no tiež mnohé stredoveké kostoly. V južnej časti sa nachádza kúpeľná obec Číž. Cez Rimavskú Sobotu prechádza  červeno značený Chodník Márie Széchy z Fiľakova na Muránsky hrad. Z Tornale vedie  modrá turistická trasa k jaskyni Domica.

Referencie
----------

1. 1 2 3  KOČICKÝ, Dušan; IVANIČ, Boris. *Geomorfologické členenie Slovenska* [online]. Bratislava: Štátny geologický ústav Dionýza Štúra, 2011, [cit. 2023-05-03]. Dostupné online.
2. 1 2 3 4 5   *Mapový portál HIKING.SK* [online]. Denník N, [cit. 2023-05-03]. Dostupné online.
3. ↑   *Podrobný autoatlas – Slovenská republika 1 : 100 000*. Harmanec : VKÚ, a. s. 2008. ISBN 978-80-8042-509-8. Kapitola Mapová časť, s. 105.

Pozri aj
--------

* Juhoslovenská kotlina
* Rimavská kotlina

Externé odkazy
--------------

* Poloha na turistickej mape
Súradnice: 48°25′08″S 20°22′52″V﻿ / ﻿48,419°S 20,381°V﻿ / 48.419; 20.381

**Gemerská pahorkatina** je geomorfologický podcelok Bodvianskej pahorkatiny. Leží na rozhraní stredného a východného Slovenska v okresoch Rimavská Sobota a Rožňava.

Polohopis
---------

**Hierarchia**
*Alpsko-himalájska sústava* → *Karpaty* → *Západné Karpaty* → *Vnútorné Západné Karpaty* → *Lučensko-košická zníženina* → *Bodvianska pahorkatina* → ***Gemerská pahorkatina***
\*\*\*
Gemerská pahorkatina tvorí jednu z dvojice samostatných častí Bodvianskej pahorkatiny, oddelených Slovenským krasom. Juhovýchodný okraj vymedzuje štátna hranica s Maďarskom, severozápadne sa nachádza Rimavská kotlina, podcelok Juhoslovenskej kotliny a na východe nadväzuje Silická planina, patriaca do Slovenského krasu.

Referencie
----------

1. ↑  KOČICKÝ, Dušan; IVANIČ, Boris. *Geomorfologické členenie Slovenska* [online]. Bratislava: Štátny geologický ústav Dionýza Štúra, 2011, [cit. 2018-03-23]. Dostupné online.
**Štátna správa** je:

* z funkčného hľadiska: jedna z foriem základných činností štátu (popri zákonodarnej, súdnej (a prokuratúrnej) činnosti); vykonávajú ju a jej nositeľmi sú orgány nazývané **orgány štátnej správy**
* z organizačného hľadiska: súhrn orgánov štátnej správy, prípadne len výkonných orgánov štátu

Štátna správa tvorí spolu so samosprávou verejnú správu.

Orgány štátnej správy vykonávajú výkonnú, nariaďovaciu a podzákonnú činnosť. 

Na Slovensku sa delí takto:

* ústredná štátna správa – vláda, ministerstvá a ďalšie ústredné orgány štátnej správy
* miestna štátna správa – okresné úrady (od 1. októbra 2013)

Na Slovensku pracuje v štátnej správe asi 88 tisíc zamestnancov.

Dejiny
------

### Reforma ESO

Cieľom reformy bolo „zvýšenie efektivity a transparentnosti v štátnej správe a lepším, dostupnejším, lacnejším a jednoduchším službám pre občana", v každom okrese bude len jeden bod pre kontakt so štátnymi úradmi. Obvodné úrady všeobecnej štátnej správy boli k 1. októbru 2013 nahradené 72 okresnými úradmi, ktoré sa nachádzajú spravidla v sídlach okresov. Okrem toho boli zrušené obvodné úrady špecializovanej štátnej správy, t.j. bolo zrušených 248 „obvodných úradov životného prostredia, obvodných úradov cestnej dopravy a pozemných komunikácii, obvodných lesných úradov, obvodných pozemkových úradov a správ katastra." a ich kompetencie boli prenesené inam. Sťahovanie má prebiehať postupne, v 40 mestách sa vymenia len tabule, do jednej budovy sa zatiaľ úrady sťahujú iba v 19 mestách. V meste Štúrovo okresný úrad z obvodného nevznikol, mesto nie je sídlom okresu (nachádza sa v okrese Nové Zámky), ale štátna správa v meste bude zachovaná. Reforma ESO by mala byť ukončená v roku 2020.

Referencie
----------

1. ↑   *Reforma ESO: V októbri sa zrušia obvodné úrady, budú len okresné* [online]. Banská Bystrica: bystricovniny.sk, 28.06.2013, [cit. 2013-10-30]. Dostupné online.
2. 1 2 3   *Štátna správa už v štruktúre 72 okresných úradov* [online]. Bratislava: Ministerstvo vnútra Slovenskej republiky, 1.10.2013, [cit. 2013-10-30]. Dostupné online.
3. 1 2  KOVÁČ, Peter, BARÁT, Andrej. *Obvodné úrady vymenili tabule* [online]. 1.10.2013, [cit. 2013-10-30]. Dostupné online.
Parndorf Designer Outlet
**Factory outlet** (iné názvy: **factory outlet store, outlet store, outlet**) je anglický výraz pre podnikovú predajňu výrobcu, teda predajňu vlastnenú a prevádzkovanú samotným výrobcom, ale presnejšie spravidla takú podnikovú predajňu, v ktorej výrobca predáva nadbytočný (nepredaný) tovar (napr. z minulej sezóny), chybný tovar alebo tovar, ktorý sa prestal vyrábať, za - často výrazne - zníženú cenu.

Outlet centrá
-------------

Predajne typu factory outlet sa zvyknú spájať do nákupných centier, ktoré sa nazývajú **(factory) outlet mall** alebo **(factory) outlet center** (alebo skrátene nesprávne *outlet*), v ktorých desiatky factory outletov poskytujú zákazníkom tovar s výraznými zľavami, neraz vyše 50 %. Obmenou sú nákupné centrá typu **value-retail center**, ktoré kombinujú predajne typu factory outlet s (diskontnými) predajňami maloobchodníkov a prípadne aj predajňami na výpredaj tovaru obchodných domov. Outlet mall alebo value-retail center zahŕňajúce prevažne značkové predajne (takéto existujú od 90. rokov) sa najmä v Európe zvykne nazývať aj **designer outlet** (a skrátene nesprávne *outlet*). Tieto obchody zvyknú predávať najmä nepredaný tovar z minulej sezóny. Ako "designer outlet" napríklad samé seba označuje centrum v Parndorfe pri Bratislave alebo ONE Fashion Outlet - prvé slovenské outlet centrum vo Voderadoch pri diaľnici D1. 

V outlet centrách možno nájsť značkový až luxusný tovar a na druhej strane aj neznačkové výrobky. Tieto centrá ponúkajú obchody s bižutériou, šperky, kabelky, doplnky, parfumy, hodinky, oblečenie, športové potreby a podobne.

Koncept outlet centier vznikol v 70. rokoch v USA (v roku 1980 ich tam bolo menej ako 60). V Európe bol prvýkrát použitý vo Veľkej Británii, odkiaľ sa rozšíril do celej Európy. Tieto obchodné centrá sa stavajú na miestach, kde sa kumuluje veľké množstvo ľudí, napríklad dopravné uzly, strategické miesta a pod. ale spravidla ďalej od mestských oblastí (na rozdiel od obchodných domov a klasických nákupných centier, ktoré sú v mestských oblastiach a predávajú tovar nezlacnený, z aktuálnej sezóny a podobne).

Externé odkazy
--------------

* Kotler, Armstrong: *Principles of marketing*, 6. vydanie (1994) a 9. vydanie (2001)
Prototyp tanku Souain prechádza cez zákop (9. december 1915)
Experimentálny tank **Souain** (franc. *Souain tracteur blindé et armé*) bol prvý francúzsky experimentálny prototyp „pancierovaného ozbrojeného traktora", predchodca tanku. Cieľom bolo vytvoriť vozidlo, ktoré by dokázalo prekonať ťažký terén a zákopy, ktoré sa stali hlavným problémom 1. svetovej vojny.

Predohra
--------

V januári 1915 vyslal francúzsky výrobca zbraní Schneider & Co. svojho hlavného projektanta Eugèna Brilliého preskúmať pásové traktory americkej firmy Holt. Tá v tom čase spolupracovala na testovacom programe v Anglicku, na projekte vozidla známeho ako Breton-Pretot, ktoré malo slúžiť na ničenie zátarasov z ostnatého drôtu. Po svojom návrate Brillié, ktorý bol v minulosti zapojený do vývoja obrnených vozidiel pre Španielsko, presvedčil vedenie spoločnosti, aby sa pustilo do vývoja *Tracteur blindé et armé* (obrnený a ozbrojený traktor), založeného na šasi *Baby Holt*. Pre tieto účely boli objednané 2 šasi.

Experiment
----------

Testy pásových traktorov Holt začali v máji 1915 v továrni Schneider, kde sa ukázal najlepšou voľbou práve traktor Baby Holt s výkonom 45 koní. 16. júna experimenty pokračovali pred francúzskym prezidentom, a 10. septembra pred komandérom Ferrusom, dôstojníkom, ktorý bol zapojený do štúdie (a zamietnutia) Levavasseurovho návrhu tanku v roku 1908.

Základom pre prototyp bol podvozok pásového traktora Baby Holt, na ktorý bola inštalovaná krabicovitá pancierová korba. Výkon motora bol 45 koní. Testoval sa 9. decembra 1915 pri Souain, pred zástupcami francúzskej armády, vrátane generála Pétaina. **Souain** bolo v tom čase bojisko pri obci Souain-Perthes-lès-Hurlus, nedávno získané od Nemcov; s ťažkým terénom a sieťou zákopov, ideálne miesto na test nového prototypu.

Výsledky boli veľmi dobré, preukázali vysokú mobilitu v ťažkom teréne. Dĺžka vozidla sa však ukázala príliš malá na to, aby stačila na prekonanie nemeckých zákopov, a potvrdila tak potrebu vývoja dlhšieho pásového podvozku pre francúzsky tankový projekt. Souainský prototyp dokázal prekonávať krátery po bombách a zákopy s maximálnou šírkou do 120 cm. Zaznamenáva to aj oficiálna správa: "stroj dokáže prekonať zákopový terén len ak sú k dispozícii ďalšie základné prostriedky na jeho prekonanie". Z týchto dôvodov sa do sériovej výroby či bojového nasadenia v pôvodnej podobe nedostal.

Referencie
----------

1. ↑  lain Gougaud: *L'Aube de la Gloire, Les Autos-Mitrailleuses et les Chars Français pendant la Grande Guerre*, 1987, Musée des Blindés, ISBN 2-904255-02-8; str. 102-111
2. ↑  Gougaud, str. 215
3. 1 2  Gougaud, str. 111
4. ↑  Duncan Crow: *Armoured fighting vehicles of the world*, 1970, str. 68
5. ↑  Francúzsky originál: "La machine ne peut passer à travers un terrain coupé qu'autant qu'on lui prépare très sommairement des passages de tranchées", citát z oficiálnej správy; Gougaud, str. 111

Zdroje
------

* Pejčoch Ivo: *Obrněná technika 13 - První světová válka*, vydavateľ Svět křídel, Cheb, 2014. ISBN 978-80-87567-45-6
* *Tento článok je čiastočný alebo úplný preklad článku Souain experiment na anglickej Wikipédii.*
**Alkón** (starogr. *Ἄλκων* – *Alkón*) je v gréckej mytológii syn spartského kráľa Hippokoóna.

Alkón bol syn Hippokoóna z Amyklaie, ktorý mal okrem neho ešte ďalších jedenásť synov, Doryklea, Skaia, Enarofora, Euteicha, Boukola, Lykaitha, Tebra, Hippothoa, Euryta, Hippokorysta a Alkinoa. Jeho otec Hippokoón sa stal kráľom Sparty, keď svojho brata Tyndarea vyhnal z krajiny.

Jedného dňa prišiel do Sparty hrdina Hérakles s bratrancom Oiónom a pri dome Hippokoóna ich napadol strážny pes, ktorého Oiónos v sebeobrane zabil. Alkón so svojimi bratmi stáli obďaleč a keď to uvideli, na Oióna a Hérakla zaútočili. V tejto bitke potom Oiónos zomrel a zranený Hérakles bol nútený ustúpiť. Héraklova pomsta ale nenechala na seba dlho čakať. Po prvých ešte nepodarených útokoch, keď zomrel aj Héraklov brat Ifikles, Hérakles Hippokoóna a všetkých jeho synov pobil a Tyndareós sa mohol vrátiť do Sparty a ujať sa vlády.

Podľa niektorých antických autorov bol Alkón účastníkom lovu na kalydónskeho diviaka.
Pausanias v druhom storočí zaznamenal, že počas svojej návštevy Lakónie videl héróon Alkóna, o ktorom sa hovorilo, že bol synom Hippokoóna.

Referencie a bibliografia
-------------------------

1. 1 2 3 4  Apollodoros, *Bibliotheca*, 3,10,5.
2. 1 2  Vojtech Zamarovský. *Bohovia a hrdinovia antických bájí*. Bratislava : Mladé letá, 1980. 66-048-80. S. 464.
3. ↑  Pausanias, *Periégésis tés Hellados*, 13,5,4.
4. ↑  Apollodoros, *Bibliotheca*, 2,7,3.
5. ↑  Pausanias, *Periégésis tés Hellados*, 13,5,5.
6. ↑  Hyginus, *Fabulae* 173.
7. ↑  Ovidius, *Metamorphoses*, 8,310-311.
8. ↑  Pausanias, *Periégésis tés Hellados*, 3,14,7.
**Alkménor** (iné názvy: **Alkménór, Alkmenor**; starogr. *Ἀλκμήνωρ* – *Alkménor*/iný prepis *Alkménór*, lat. *Alcmenor*) je v gréckej mytológii syn egyptského kráľa Aigypta a jeho arabskej manželky.

Alkménor bol jedným z päťdesiatich synov egyptského kráľa Aigypta. Jeho otec sa rozhodol, že svojich synov ožení s päťdesiatimi dcérami svojho brata Danaa, ktorý bol kráľ susednej Líbye. Keďže Danaos s týmto rozhodnutím nesúhlasil, Aigyptos mu vypovedal vojnu a porazil ho. Danaos nato ušiel s dcérami do Argu na Poloponéze, ale Aigyptos sa so svojimi synmi za ním vypravil a k svadbe ho prinútil.

Alkménorovi potom za manželku vybrali Hippomedousu, dcéru Danaa a jednej z jeho manželiek Hamadryád, podľa antického autora Apollodora z Atén, Foiby, alebo Atlanteie. Danaos, ktorý sa s tým ešte stále nevedel zmieriť, svojim dcéram následne prikázal, aby svojich manželov počas svadobnej noci zavraždili. Okrem najmladšej Hyperméstry, príkaz otca splnili všetky a po smrti si v podsvetí vyslúžili od bohov večný trest nalievať do deravého džbána vodu.

Referencie a bibliografia
-------------------------

1. 1 2 3 4  Apollodoros, *Bibliotheca*, 2,1,5.
2. 1 2  Vojtech Zamarovský. *Bohovia a hrdinovia antických bájí*. Bratislava : Mladé letá, 1980. 66-048-80. S. 32.
3. ↑  Lesley Adkins & Roy A. Adkins. *Starověké Řecko*. Praha : Slovart, 2011. ISBN 978-80-7391-580-3. S. 314.
**Alkéstis** (starogr. Ἄλκηστις – *Alkéstis*, latinsky *Alcestis*) je v gréckej mytológii dcéra kráľa Pelia z Iólku, manželka ferského kráľa Adméta.

*Mŕtva Alkéstis*, autor:Angelica Kauffman (1741–1807)
O ruku krásnej Alkéstis, sa uchádzalo mnoho kráľov a princov. Kráľ Pelias nechcel žiadneho z nápadníkov uraziť odmietnutím, preto stanovil podmienku, že dá svoju dcéru len tomu, kto zapriahne do svojho voza medveďa a leva a s týmto záprahom obíde závodisko.

Jej ruku a aj jej lásku sa podarilo získať ferskému kráľovi Admétovi s pomocou boha Apolóna, ktorý mu bol vďačný za to, že mu bol dobrým pánom, keď si u neho musel na príkaz Dia odpykávať trest za zabitie draka Pythóna. Apolón mu dodal síl a Admétos podmienku kráľa Pelia splnil. Keď však nadišiel deň svadby, zabudol obetovať bohyni Artemis a jej trest nenechal na seba dlho čakať. V svadobnú noc našiel Admétos na lôžku namiesto krásnej nevesty klbko jedovatých hadov. Nešťastný Admétos preto opäť požiadal boha Apolóna o pomoc a on mu vyhovel. Okamžite vykonal obeť bohyni a podarilo sa ju uzmieriť. Apolón mu dokonca vymohol od bohýň osudu, aby nemusel zomrieť, ak niekto za neho, keď príde jeho čas, dobrovoľne zomrie.

Manželia potom žili šťastne ale nie dlho, lebo ten deň prišiel akosi skôr, ako Admétos očakával. V kráľovstve sa nenašiel nik, kto by chcel zomrieť za neho. Dal si zavolať tých najúbohejších ľudí, svojich najoddanejších priateľov a dokonca sa na to spýtal svojich veľmi starých rodičov, ale ani oni túto obeť neboli ochotní priniesť. Rozhodla sa však túto obeť priniesť z lásky k nemu jeho manželka Alkéstis, hoci ju o to nežiadal. Nenechala sa uprosiť, aby to nerobila, Alkéstis ho len požiadala, nech neprivedie k jej drahým deťom do domu macochu. 

Keď sa Alkéstis rozlúčila so životom, prišiel nečakane na návštevu do paláca ich priateľ hrdina Herakles. Admétos hosťa srdečne pohostil, ale hoci chcel, svoj žiaľ pred ním ukryť nedokázal. Herakles nakoniec dôvod jeho smútku z neho vytiahol a rozhodol sa mu pomôcť. A urobil to čo ešte nik nedokázal. Schoval sa v hrobke a keď začul šum krídel boha smrti Thanata vrhol sa na neho a po ťažkom zápase ho zviazal. Pustil ho až po prísľube, že Alkéstide daruje život. Manželia potom ešte dlhé roky spolu šťastne žili a keď sa Thanatos vrátil, odišli spoločne do ríše mŕtvych.

Alkéstis sa svojím činom stala symbolom manželskej oddanosti a lásky.

Odraz v umení
-------------

Alkéstis je jednou z najušľachtilejších postáv gréckej ľudovej poézie a gréckej dramatickej literatúry.

* V staroveku napísal o nej tragédiu Euripides - *Alkéstis* z r 438 pred Kr.
* Z novoveku je najznámejšie spracovanie jej príbehu v básnickom diele Ranieri di Calzabigiho, ktoré ako libreto pre operu Alcesta (r. 1767) použil Christopher Willibald Gluck

Zdroje
------

* ZAMAROVSKÝ, Vojtech. *Bohovia a hrdinovia antických bájí*. [s.l.] : Perfekt, 2007. ISBN 80-8046-203-8. (slovenský jazyk)
* *Tento článok je čiastočný alebo úplný preklad článku Alkéstis na českej Wikipédii.*
**Bořivoj I.** alebo po slovensky aj **Borivoj I.** (\* 852/853?, † okolo 888/889?) bol české knieža z rodu Přemyslovcov.

Prvé historické knieža
----------------------

Českí dejepisci ho označujú ako prvého vladára, ktorý vystúpil z tieňa legiend a povestí, t. j. je prvým historicky doloženým českým panovníkom. Jeho predchodcom bol bližšie neznámy a bájny Hostivít.

Po r. 867/868 sa stal pražským kniežaťom s mocou v oblasti stredných Čiech. Istý čas podporoval veľkomoravské knieža Svätopluka. V r. 874/875 sa oženil s Ludmilou, spolu s ktorou bol v r. 882/884 na Velehrade pokrstený arcibiskupom Metodom. Hoci už predtým bolo v r. 845 pokrstených 14 českých kniežat (duces Boemanorum) na sneme v bavorskom Rezne (Regensburg), Bořivojova konverzia sa javí ako skutočný počiatok christianizácie krajiny. Krstom na Morave čelil Bořivoj expanzívnym snahám východofranských kniežat a bavorských biskupov. Prijatie slovanskej liturgie zároveň znamenalo možnosť nielen pomerne rýchleho šírenia novej viery, ale aj vzniku domácej slovesnej kultúry s predstihom voči ostatnej časti Európy.

Založenie sídla
---------------

Bořivoj postavil prvé svätyne v Čechách, sv. Klimenta na svojom sídle na Levém Hradci a Panny Márie neďaleko kamenného stolca na vrchu Žiži. Neskôr pristúpil k budovaniu základov dnešného Pražského hradu, na ktorý preniesol svoje sídlo z Levého Hradca. Postavením hradiska nad ohybom rieky Vltava dal základ vzniku budúceho mesta. Z kmeňového hradiska sa Praha stala kniežacím sídlom. Založenie tohto hradiska vyvolalo v krajine otvorené povstanie, pred ktorým musel dokonca utiecť. Po svojom návrate upevnil moc a ku koncu svojej vlády sa stal do značnej miery samostatným kniežaťom nielen v oblasti Čiech, ale aj na ďalších územiach, ktoré ovládal. Dá sa preto povedať, že Čechy mali koncom 9. storočia „hlavné knieža". Keď Bořivoj v r. 888/889 umrel, vlády v Čechách sa ujal Svätopluk I.

Rodinné pomery
--------------

S manželkou mal šesť detí (troch synov a tri dcéry). Historicky sú však známi iba dvaja synovia: Spytihněv a Vratislav. Obaja postupne zasadli na kniežací stolec.

Panovnícke pomery
-----------------

  


|  |
| --- |
| Bořivoj I.**Přemyslovci** |
| Vladárske tituly |
|
| Predchodca**-** | **České knieža**867/868 – 888/889 | Nástupca**Svätopluk I.** |

Autoritné údaje: * NK ČR: mzk2005290046
* VIAF: 84628875
**Konzervatívna strana** bola uhorská politická strana lojálna k cisárskemu dvoru.

História
--------

Konzervatívna strana vznikla v roku 1846 zo skupiny mladých konzervatívnych šľachticov - poslancov uhorského snemu lojálnych k viedenskému panovníckemu dvoru. Bola to prvá politická strana Uhorska v modernom zmysle slova, aj keď bez masového členstva a regionálnych štruktúr. Programom strany bolo presadzovať záujmy Uhorska v rámci ríše a zachovanie silnej habsburskej monarchie. Na rozdiel od liberálnej opozície nechcela Viedeň konfrontovať a chcela zladiť uhorské záujmy s imperiálnymi záujmami ríše.

Primárne presadzovali záujmy aristokracie a šľachty, ale na rozdiel od starých konzervatívcov už nepovažovali zachovanie feudalizmu za prioritu. Uznávali jeho zastaranosť a podporovali pomalé, alebo čiastočné posilňovanie občianskej spoločnosti.

Ich vodcom gróf Emil Dežőfi a chcel pre záujmy strany získať aj ríšskeho kancelára knieža Metternicha s argumentom, že aj Viedeň má záujem na uskutočnení umiernených reforiem, ak chce poraziť opozíciu. Strana sa počas revolúcie priblížila k Opozičnej strane a v roku 1849 sa s ňou zlúčila. Za čiastočného nástupcu Konzervatívnej strany možno považovať Adresnú stranu.

Programové priority
-------------------

* Nezmenené zachovanie vzťahu s Rakúskom na základe Pragmatickej sankcie a zachovanie ríšskych inštitúcií
* Spoločné colné územie s Rakúskom
* Voľby do uhorského snemu a miestnych samospráv na základe ľudového zastúpenia, avšak s vysokou cenznou podmienkouo
* Obmedzená sloboda tlače, náboženstva a prejavu
* Transformácia systému miest
* Zriadenie centralizovanej verejnej správy riadenej zhora nadol a pomalé reformy
* Zlepšenie a rozvoj dopravnej infraštruktúry
* Uskutočnenie čiastkových reforiem v otázke poddanstva a zachovanie inštitútu dobrovoľného dedičstva
* Tolerantný postoj k národnostiam

Štúrovci a Konzervatívna strana
-------------------------------

O názore štúrovcov na Konzervatívnu stranu hovorí aj list, ktorý Štúr, Hodža, Hurban a Jozef Kozáček adresovali bánovi Jelačičovi v marci 1849:

„U nás v Uhorsku zvíťazila konzervatívna maďarská strana, tá, ktorá aj obyčajný ľud náš doteraz najviac utlačovala a národ náš tak ako aj druhá strana, len pozornejšie a opatrnejšie podkopávala. Z tej strany prišli aj do našich stolíc kráľovskí komisári. Oni, nehľadiac na to, že my s cisárom verne držali a spolu s vojskom proti jeho vrahom bojovali, utláčajú náš národ a zahadzujú našu národnosť, ako nám to aj predtým robili Maďari. Uviedli sú opäť do všetkých našich stolíc maďarčinu, uviedli starých dráčov národa do úradov, všetko Košútových sluhov proti dobrovoľníkom našim, ako nejakému živlu slovenskému robia čo len môžu, nás náčelníkov národa nášho tuho a neprestajne u vlády očernievajú."

Zdroj
-----

*Tento článok je čiastočný alebo úplný preklad článku Konzervatív Párt (Magyarország) na maďarskej Wikipédii.*

1. ↑  STEHLOVÁ, Erika. *Ľudovít Štúr a Charváti / Objavená korešpondencia* [online]. Bakalárska práca, Masarykova univerzita, Filozofická fakulta, Ústav slavistiky, 2009, [cit. 2023-03-01]. Dostupné online.
*Alkyoneus (?) a Herakles*, čiernofigúrový kylix, cca 520 pred Kr.
**Alkyoneus** (starogr. *Ἀλκυονεύς* – *Alkyoneus*, lat. *Alcyoneus*) je v gréckej mytológii najsilnejší Gigant zrodený z kvapiek krvi boha Urana a bohyne zeme Gaie.

Alkyoneus bol jedným z vodcov vzbury Gigantov proti olympským bohom. Matka Gaia ho obdarovala mocou, že vo svojom rodisku v Palléne, západného pobrežia polostrova Chalkidiky, bol nesmrteľný. V boji preto toto územie nikdy neopúšťal.

Keď na výzvu najvyššieho boha Dia prišiel Herakles pomôcť bohom bojovať proti Gigantom, vystrelil na Alkyonea šíp. Zasiahnutý Alkyoneus padol na zem, ale v zápätí vstal a bol ešte silnejší. Herakles si však s Alkyneom aj tak poradil, pri zápase ho prehodil za hranice Pallény a len čo Alkyoneus opustil rodnú zem, svojim zraneniam podľahol.

Alkyoneus bol otcom siedmich dcér, tzv. Alkyonidovien, Fthonie, Anthy, Methóny, Alkippy, Pallény, Drimy a Asterie.

Referencie a bibliografia
-------------------------

1. 1 2 3  Vojtech Zamarovský. *Bohovia a hrdinovia antických bájí*. Bratislava : Mladé letá, 1980. 66-048-80. S. 43.
2. 1 2 3  Apollodoros, *Bibliotheca*, 1,6,1.
3. ↑  Suda, *Alkyonides hemerai*
**All inclusive** je termín, ktorý sa používa v turistickom ruchu na označenie hotelov či rezortov. V all inclusive hoteli je v cene ubytovanie, transport z letiska a na letisko, plná penzia (minimálne 3 jedlá denne), nealkoholické nápoje, alkoholické nápoje, prístup do baru a športové aktivity v areáli hotela. All inclusive ubytovacie zariadenia sa snažia osloviť ľudí, ktorí si chcú počas dovolenky maximálne oddýchnuť a nestresovať sa vyťahovaním peňaženky pri využívaní akejkoľvek služby. Výhodou all inclusive je aj to, že ľudia sa nemusia trápiť s prepitným pre obsluhu.

All inclusive však neznamená, že hostia majú v hoteli/rezorte všetky služby zdarma. All inclusive je spojené s podmienkami a mnohými obmedzeniami. Základné veci sú väčšinou zdarma. Pokiaľ si však chce hosť pri bare vypiť kvalitnejší alkohol, bude si musieť zaň zaplatiť. Nealkoholické nápoje sú takisto do určitej miery obmedzené. To isté platí aj pri využívaní športovísk v areáli hotela.

Z histórie all inclusive rezortov
---------------------------------

Za vynálezcu myšlienky all inclusive dovolenkových rezortov sa považuje francúzska spoločnosť Club Méditerranée, ktorá je v súčasnosti po svete známa ako Club Med.

Club Méditerranée vznikol na úplnom počiatku masovej turistiky. V roku 1950 ho založil Gérard Blitz – belgický hráč vodného póla. Prvý rezort Club Med bol veľmi jednoduchý. Firma ho otvorila na Malorke. Dovolenkári trávili čas v drevených chatkách (bez elektriny) na brehu mora. Prvá all inclusive dovolenková dedinka fungovala do veľkej miery ako komunita. Ľudia napríklad spoločne umývali riady.
Osud Club Méditerranée sa výrazne zmenil v roku 1961, kedy v jednom z ich rezortov dovolenkoval vtedy 35-ročný Edmond de Rothschild. Bohatému finančníkovi sa koncept all inclusive rezortov tak pozdával, že celú spoločnosť Club Méditerranée kúpil a následne do nej investoval nemalé peniaze.

Prvé all inclusive rezorty sa sústreďovali najmä na mladých slobodných ľudí, ktorí chceli zažiť niečo netradičné. Dnešné all inclusive dovolenkové rezorty sa sústreďujú predovšetkým na rodiny.